በሃገራቸው የገቢ ግብር ላለመክፈል ገንዘባቸውን አነስተኛ ቀረጥ ወደ ሚከፈልባቸው ወይም ምንም ቀረጥ በማይከፈልባቸው ሌሎች አገራት ባንኮች የሚያሸሹ የዓለማችን ባለሃብቶች ቁጥር ከ130 ሺህ እንደሚበልጥ ይገመታል ። ከነዚህም ውስጥ በርካታ ጀርመናውያን እንደሚገኙበት ከአንድ ዓመት በፊት በዓለም ዓቀፍ የመገናኛ ብዙሃን ድርጅቶች የተመረመረ መረጃ አጋልጧል ። አነስተኛ ቀረጥ በሚከፍልባቸው የግለሰቦችን የባንክ ሂሳብ ቁጥሮች በምስጢር በሚይዙት በነዚህ ባንኮች የተቀመጠው ገንዘብ መጠን ከ16 እስከ 25 ትሪሊዮን ዩሮ ማለትም ከ21 እስከ 33 ትሪሊዮን ዶላር ይደርሳል የሚል ግምት አለ ። ከአንድ ዓመት ግድም በፊት ቢልድ የተባለው የጀርመን ጋዜጣ እንደዘገበው ጀርመናውያን ከሃገራቸው ውጭ በሚገኙ ባንኮች የሸሸጉት ለመንግሥት ቀረጥ ያልከፈሉበት ገንዘብ መጠን ወደ 400 ቢሊዮን ዩሮ ወይም 516 ቢሊዮን ዶላር ይደርሳል ። በጀርመን ህግ የገቢ ግብር አለመክፈል በእስር የሚያስቀጣ ከባድ ወንጀል መሆኑን የህግ ባለሞያና የፖለቲካ ሳይንስ ምሁር ዶክተር ለማ ይፍራ ሸዋ ያስረዳሉ ።
